title: 2011/789/EÚ: Rozhodnutie Európskej centrálnej banky zo 16. novembra 2011 , ktorým sa ustanovujú podrobné pravidlá a postupy na implementáciu kritérií pre prístup centrálnych depozitárov cenných papierov k službám TARGET2-Securities (ECB/2011/20)

text:
               2.12.2011

               SK

               Úradný vestník Európskej únie

               L 319/117

         ROZHODNUTIE EURÓPSKEJ CENTRÁLNEJ BANKY
   zo 16. novembra 2011,
   ktorým sa ustanovujú podrobné pravidlá a postupy na implementáciu kritérií pre prístup centrálnych depozitárov cenných papierov k službám TARGET2-Securities
   (ECB/2011/20)
   (2011/789/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho články 3.1 a 12.1 a články 17, 18 a 22,
   so zreteľom na smernicu Európskeho parlamentu a Rady 98/26/ES z 19. mája 1998 o konečnom zúčtovaní v platobných systémoch a zúčtovacích systémoch cenných papierov (1), a najmä na jej článok 10,
   so zreteľom na usmernenie ECB/2010/2 z 21. apríla 2010 o TARGET2-Securities (2), a najmä na jeho článok 4 ods. 2 písm. d) a článok 15,
   so zreteľom na rozhodnutie ECB/2009/6 z 19. marca 2009 o zriadení Programovej rady TARGET2-Securities (TARGET2-Securities Programme Board) (3),
   keďže:

               (1)

               V článku 15 usmernenia ECB/2010/2 sa ustanovujú kritériá pre prístup centrálneho depozitára cenných papierov (CDCP) k službám TARGET2-Securities (T2S).

               (2)

               Je potrebné ustanoviť postup pri podávaní žiadostí CDCP o prístup k službám T2S a postup pri žiadaní CDCP o výnimku z kritéria pre prístup CDCP č. 5,

         PRIJALA TOTO ROZHODNUTIE:
   Článok 1
   Vymedzenie pojmov
   Na účely tohto rozhodnutia:

               1.

               „hodnotiacou správou“ sa rozumie písomná dokumentácia, ktorá zahŕňa: a) správu pripravenú príslušnými vnútroštátnymi orgánmi, ktorá obsahuje hodnotenie plnenia kritéria pre prístup CDCP č. 2 zo strany CDCP, a b) vlastné hodnotenie CDCP o tom, či spĺňa kritériá pre prístup CDCP č. 1, 3, 4 a 5;

               2.

               „centrálnou bankou (CB)“ sa rozumie Európska centrálna banka, národné centrálne banky členských štátov, ktorých menou je euro, národné centrálne banky členských štátov, ktorých menou nie je euro (ďalej len „národné centrálne banky, ktoré nie sú členmi eurozóny“), každá centrálna banka alebo príslušný orgán Európskeho hospodárskeho priestoru (EHS) (ďalej len „centrálna banka EHS“) a každá centrálna banka alebo príslušný orgán krajiny, ktorá nie je súčasťou EHS (ďalej len „iná centrálna banka“), v prípade, že sa mena takejto národnej centrálnej banky, ktorá nie je členom eurozóny, centrálnej banky EHS alebo inej centrálne banky považuje za spôsobilú podľa článku 18 usmernenia ECB/2010/2;

               3.

               „kritériom pre prístup CDCP č. 1“ sa rozumie kritérium ustanovené v článku 15 ods. 1 písm. a) usmernenia ECB/2010/2, t. j. že centrálni depozitári cenných papierov sú spôsobilí na prístup k službám T2S za predpokladu, že o nich bol informovaný Európsky orgán pre cenné papiere a trhy podľa článku 10 smernice 98/26/ES alebo v prípade CDCP z krajiny, ktorá nie je členom EHP, ak vykonávajú svoju činnosť v súlade s právnym a regulačným rámcom, ktorý je rovnocenný s rámcom platným v Únii;

               4.

               „kritériom pre prístup CDCP č. 2“ sa rozumie kritérium ustanovené v článku 15 ods. 1 písm. b) usmernenia ECB/2010/2, t. j. že centrálni depozitári cenných papierov sú spôsobilí na prístup k službám T2S za predpokladu, že príslušné orgány vydali hodnotenie o tom, že spĺňajú odporúčania Európskeho systému centrálnych bánk/Výboru európskych regulačných orgánov cenných papierov pre systémy vyrovnania obchodov s cennými papiermi (ďalej len „odporúčania ESCB/CESR“) (4);

               5.

               „kritériom pre prístup CDCP č. 3“ sa rozumie kritérium ustanovené v článku 15 ods. 1 písm. c) usmernenia ECB/2010/2, t. j. že centrálni depozitári cenných papierov sú spôsobilí na prístup k službám T2S za predpokladu, že na základe žiadosti sprístupňujú iným centrálnym depozitárom cenných papierov v T2S každý cenný papier/medzinárodné identifikačné číslo cenného papiera, vo vzťahu ku ktorému sú CDCP, ktorý je emitentom alebo technickým emitentom;

               6.

               „kritériom na prístup CDCP č. 4“ sa rozumie kritérium ustanovené v článku 15 ods. 1 písm. d) usmernenia ECB/2010/2, t. j. že centrálni depozitári cenných papierov sú spôsobilí na prístup k službám T2S za predpokladu, že sa zaviažu poskytnúť iným centrálnym depozitárom cenných papierov v T2S základnú službu úschovy a správy tak, aby nedochádzalo k diskriminácii;

               7.

               „kritériom pre prístup CDCP č. 5“ sa rozumie kritérium ustanovené v článku 15 ods. 1 písm. e) usmernenia ECB/2010/2, t. j. že centrálni depozitári cenných papierov sú spôsobilí na prístup k službám T2S za predpokladu, že sa voči iným centrálnym depozitárom cenných papierov v T2S zaviazali, že uskutočnia vyrovnanie v peniazoch centrálnej banky v T2S, ak je táto mena v T2S k dispozícii;

               8.

               „príslušnými orgánmi“ sa rozumejú centrálne banky a regulačné orgány, ktoré majú právomoc vykonávať dozor a/alebo dohľad nad určitým CDCP a ktoré zodpovedajú za hodnotenie, ako centrálni depozitári cenných papierov spĺňajú platné uznávané normy;

               9.

               „priamo pripojenou stranou“ sa rozumie strana T2S, ktorá má technický prostriedok umožňujúci jej prístup do T2S a využívanie služieb vyrovnania obchodov s cennými papiermi T2S bez toho, aby CDCP musel vystupovať ako technický sprostredkovateľ;

               10.

               „stranou T2S“ sa rozumie právnická osoba alebo v prípade niektorých trhov fyzická osoba, ktorá má zmluvný vzťah s CDCP v T2S na spracovanie svojich činností v T2S súvisiacich s vyrovnaním a ktorá nemusí mať účet cenných papierov u CDCP;

               11.

               „Programovou radou T2S“ sa rozumie riadiaci orgán Eurosystému zriadený na základe rozhodnutia ECB/2009/6 a vymedzený v článku 2 usmernenia ECB/2010/2 alebo jej nástupca;

               12.

               „poradnou skupinou T2S“ sa rozumie fórum vymedzené v článku 7 usmernenia ECB/2010/2;

               13.

               „dohodou o účasti mien“ sa rozumie dohoda, ktorú uzatvára Eurosystém s NCB, ktorá nie je členom eurozóny, alebo s orgánom zodpovedným za inú menu ako euro na účely vyrovnania obchodov s cennými papiermi v peniazoch centrálnej banky v iných menách ako euro.

         Článok 2
   Predmet a rozsah
   1.   Päť kritérií určujúcich spôsobilosť centrálnych depozitárov cenných papierov na prístup k službám T2S, ktoré sú ustanovené v článku 15 usmernenia ECB/2010/2 (ďalej len „päť kritérií pre prístup CDCP“), sa implementujú v súlade s postupmi ustanovenými v článkoch 3 až 5 tohto rozhodnutia a pravidlami ustanovenými v prílohe.
   2.   Toto rozhodnutie sa neuplatňuje na priamo pripojené strany, ktoré majú právny vzťah s centrálnymi depozitármi cenných papierov.
   Článok 3
   Postup pri podávaní žiadostí
   1.   Pri žiadaní o prístup k službám T2S CDCP predkladá: a) žiadosť Rade guvernérov a b) v čase svojho prechodu na T2S hodnotiacu správu.
   2.   V hodnotiacej správe sa osvedčí, že CDCP v čase svojho prechodu na T2S spĺňa päť kritérií pre prístup CDCP, a uvedie sa stupeň implementácie každého kritéria pre prístup CDCP, pričom sa použijú nasledujúce kategórie: spĺňa, čiastočne spĺňa a neuplatňuje sa a uvedú sa dôvody, vysvetlenia a príslušné dôkazy predložené zo strany CDCP.
   3.   Programová rada T2S predloží Rade guvernérov so zreteľom na žiadosť CDCP o prístup k službám T2S návrh založený na uvedenej dokumentácii. Na účely prípravy návrhu si Programová rada T2S môže od CDCP, ktorý podal žiadosť, vyžiadať vysvetlenia alebo mu môže klásť otázky.
   4.   Po predložení návrhu Programovej rady T2S rozhodne Rada guvernérov o žiadosti CDCP a svoje rozhodnutie písomne oznámi CDCP najneskôr do dvoch mesiacov od: a) dátumu prijatia žiadosti alebo b) dátumu prijatia odpovede na prípadnú žiadosť o vysvetlenie alebo prípadné otázky Programovej rady T2S podľa odseku 3. Ak Rada guvernérov žiadosť zamietne, svoje rozhodnutie odôvodní.
   Článok 4
   Postup pri žiadaní o výnimku z kritéria pre prístup CDCP č. 5
   1.   Z dôvodu svojej osobitnej prevádzkovej alebo technickej situácie môže CDCP požiadať o výnimku z kritéria pre prístup CDCP č. 5.
   2.   CDCP podáva žiadosť o výnimku na posúdenie Programovej rade T2S a predkladá dôkazy o tom, že:

               a)

               v pomere k celkovým priemerným denným príkazom na dodanie oproti platbe prijatým CDCP počas jedného mesiaca sa výnimka bude týkať len veľmi obmedzeného počtu vyrovnaní a že CDCP by v súvislosti s vyrovnaním týchto obchodov v T2S vznikli nadmerné náklady;

               b)

               CDCP prijal technické a prevádzkové opatrenia, ktoré zabezpečujú, že výnimka neprekročí úroveň vymedzenú v písmene a);

               c)

               CDCP podnikol v rámci svojich možností všetko, aby splnil kritérium pre prístup CDCP č. 5.

         3.   Po prijatí takejto žiadosti o výnimku:

               a)

               Programová rada T2S predloží žiadosť CDCP spolu so svojím predbežným hodnotením poradnej skupine T2S;

               b)

               poradná skupina T2S poskytne Programovej rade T2S stanovisko k žiadosti bezodkladne a v dostatočnom časovom predstihu, tak aby ho mohla Programová rada T2S zohľadniť;

               c)

               po prijatí stanoviska poradnej skupiny T2S pripraví Programová rada T2S záverečné hodnotenie a predloží ho spolu s úplným súborom dokumentov Rade guvernérov;

               d)

               Rada guvernérov vydá k žiadosti o výnimku rozhodnutie, ktoré odôvodní;

               e)

               Programová rada T2S písomne informuje CDCP a poradnú skupinu T2S o odôvodnenom rozhodnutí Rady guvernérov.

         4.   Ak si CB, ktorá podpísala dohodu o účasti mien, zvolila vyrovnanie svojich obchodov menovej politiky v peniazoch centrálnej banky mimo T2S, ňou určený CDCP podá žiadosť o výnimku, aby bol schopný vyrovnávať takéto obchody menovej politiky v peniazoch centrálnej banky mimo T2S. V takom prípade sa výnimka udelí za predpokladu, že: a) Eurosystému boli poskytnuté všetky relevantné informácie o technickom fungovaní takého vyrovnania a b) toto vyrovnanie nevyžaduje zmeny v fungovaní T2S ani na jeho fungovanie nemá negatívny vplyv. CB, ktorá určila CDCP, by sa malo umožniť predložiť k takejto žiadosti o výnimku stanovisko.
   5.   CDCP, ktorému bola udelená výnimka, podáva Programovej rade T2S mesačné správy, v ktorých preukazuje, že stále dodržiava výnimku, vrátane dohodnutej úrovne ustanovenej v odseku 2 písm. a). CDCP s výnimkou podľa odseku 4 podáva Programovej rade T2S mesačné správy o svojej situácii.
   6.   Ak CDCP, ktorému bola udelená výnimka, sústavne prekračuje dohodnutú úroveň podľa odseku 2 písm. a) počas šiestich mesiacov, Rada guvernérov zruší výnimku z dôvodu nespĺňania kritéria pre prístup CDCP č. 5 a Programová rada T2S o tom informuje CDCP.
   7.   Ak bola výnimka zrušená, CDCP môže podať novú žiadosť o výnimku v súlade s postupom upraveným v tomto článku.
   8.   V prípade krízovej situácie, ktorá by mohla ovplyvniť finančnú stabilitu krajiny alebo úlohu príslušnej CB zabezpečiť integritu jej meny a ktorá viedla CB dotknutej krajiny k pristúpeniu k pohotovostného typu vyrovnania ako súčasti svojho plánu krízového riadenia, CDCP určený CB podá Programovej rade T2S žiadosť o dočasnú výnimku z kritéria pre prístup CDCP č. 5 a môže prechodne uskutočňovať vyrovnanie iným spôsobom. Rada guvernérov vydá o takejto žiadosti odôvodnené rozhodnutie, pričom prihliada na stanovisko príslušnej CB k situácii, ktorá si vyžaduje dočasnú výnimku z kritéria pre prístup CDCP č. 5. Príslušná CB podáva Programovej rade T2S aspoň raz za mesiac správu, v ktorej situáciu vyhodnotí.
   Článok 5
   Neustále spĺňanie piatich kritérií pre prístup k CDCP
   1.   Po prechode na T2S spĺňa neustále CDCP, ktorý má prístup k službám T2S, päť kritérií pre prístup CDCP a:

               a)

               najmä zabezpečuje neustále spĺňanie kritérií pre prístup CDCP č. 1, 3, 4 a 5 prostredníctvom spoľahlivého každoročného vlastného hodnotenia sprevádzaného príslušnou dokumentáciou. Vlastné hodnotenie je sprevádzané najnovším hodnotením príslušných orgánov o tom, ako CDCP spĺňa kritérium č. 2;

               b)

               urýchlene poskytuje Programovej rade T2S najnovšie pravidelné hodnotenie alebo hodnotenie ad hoc príslušným orgánom o tom, ako spĺňa kritérium pre prístup CDCP č. 2;

               c)

               v prípade podstatnej zmeny v systéme CDCP žiada príslušný orgán o nové hodnotenie toho, ako spĺňa kritérium pre prístup CDCP č. 2;

               d)

               upovedomuje Programovú radu T2S o prípadoch, keď sa v hodnotení príslušného orgánu alebo vo vlastnom hodnotení konštatuje, že niektoré z piatich kritérií pre prístup CDCP nebolo splnené;

               e)

               na žiadosť Programovej rady T2S podáva hodnotiacu správu, ktorá preukazuje, že CDCP stále spĺňa päť kritérií pre prístup CDCP.

         2.   S výnimkou kritéria pre prístup CDCP č. 2 môže Programová rada T2S uskutočňovať vlastné hodnotenie a sledovať plnenie piatich kritérií pre prístup CDCP alebo vyžadovať od CDCP informácie. Ak Programová rada T2S rozhodne, že CDCP nespĺňa jedno z piatich kritérií pre prístup CDCP, začne postup ustanovený v zmluvách s centrálnymi depozitármi cenných papierov podľa článku 16 usmernenia ECB/2010/2.
   Článok 6
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Vo Frankfurte nad Mohanom 16. novembra 2011

            Prezident ECB

         Mario DRAGHI

      (1)  Ú. v. ES L 166, 11.6.1998, s. 45.

      (2)  Ú. v. EÚ L 118, 12.5.2010, s. 65.

      (3)  Ú. v. EÚ L 102, 22.4.2009, s. 12.

      (4)  K dispozícii na internetovej stránke Európskeho orgánu pre cenné papiere a trhy: www.esma.europa.eu.

      PRÍLOHA

         PODROBNÉ PRAVIDLÁ IMPLEMENTÁCIE PIATICH KRITÉRIÍ PRE PRÍSTUP CENTRÁLNYCH DEPOZITÁROV CENNÝCH PAPIEROV

      Na účely tejto prílohy:

                  —

                  „základnými službami úschovy a správy“ sa rozumie držba a správa cenných papierov a iných finančných nástrojov vo vlastníctve tretej osoby subjektom, ktorému boli tieto úlohy zverené. Takéto služby zahŕňajú bezpečnú úschovu cenných papierov, rozdeľovanie úrokov a dividend z cenných papierov v bezpečnej úschove a spracovanie udalostí súvisiacich s právami a záväzkami z takýchto cenných papierov,

                  —

                  „CDCP, ktorý je investorom“ sa v kontexte vzájomných väzieb medzi centrálnymi depozitármi cenných papierov rozumie CDCP, ktorý si otvorí účet u iného CDCP (CDCP, ktorý je emitentom), aby umožnil vyrovnanie obchodov s cennými papiermi medzi centrálnymi depozitármi cenných papierov,

                  —

                  „CDCP, ktorý je emitentom“ sa rozumie CDCP, u ktorého boli v mene emitenta vydané a rozdelené cenné papiere. CDCP, ktorý je emitentom, zodpovedá v mene emitenta za spracovanie udalostí súvisiacich s právami a záväzkami z cenných papierov. CDCP, ktorý je emitentom, vedie v prípade prevodov cenných papierov centrálnym depozitárom cenných papierov, ktorí sú investormi, účty vo svojej účtovnej evidencii v mene centrálnych depozitárov cenných papierov, ktorí sú investormi,

                  —

                  „CDCP, ktorý je technickým emitentom“ je CDCP, ktorý je investorom, ktorého cenného papiere má v držbe CDCP, ktorý je emitentom, a ktorý sa nezúčastňuje v T2S a považuje sa na účely fungovania T2S vo vzťahu k takýmto cenným papierom za CDCP, ktorý je emitentom,

                  —

                  „akciami investičného fondu“ sa rozumejú vlastnícke podiely na čistých aktívach investičného fondu, ktoré dostávajú investori výmenou za svoje investovanie kapitálu.

            I.   Podrobnosti implementácie kritéria pre prístup CDCP č. 1

      Na získanie kladného hodnotenia vo vzťahu k plneniu tohto kritéria je nevyhnutné:

                  a)

                  aby bol CDCP v prípade, že je umiestnený v krajine Európskeho hospodárskeho priestoru (EHP), zaradený do zoznamu určených systémov vedeného v súlade s článkom 10 smernice 98/26/ES a

                  b)

                  aby o CDCP, ktorý je umiestnený v krajine, ktorá nie členom EHP, predložila firma schválená Programovou radou T2S právne stanovisko potvrdzujúce, že CDCP vykonáva činnosť v súlade s právnym a regulačným rámcom, ktorý je rovnocenný s príslušným rámcom platným v Únii, a aby Programová rada T2S takéto stanovisko schválila. Stanovisko sa z času na čas aktualizuje, ak dôjde k materiálnym zmenám, ktoré by mohli mať vplyv na jeho obsah, alebo na žiadosť Programovej rady T2S.

            II.   Podrobnosti implementácie kritéria pre prístup CDCP č. 2

      Ak CDCP nespĺňa úplne všetky odporúčania ESCB/CESR, oboznámi Programovú radu T2S s príslušnými podrobnosťami a poskytne vysvetlenia a dôkazy vo vzťahu k tým odporúčaniam ESCB/CESR, ktoré nespĺňa. CDCP poskytne Programovej rade T2S aj závery príslušných orgánov v hodnotiacej správe. Závery hodnotenia sa spracujú v súlade s príslušným postupom pri podávaní žiadostí o prístup k službám T2S a požiadavkami na neustále spĺňanie piatich kritérií pre prístup CDCP. Ak CDCP, ktorý má prístup k službám T2S, nespĺňa niektoré z piatich kritérií pre prístup CDCP, Programová rada T2S začne postup upravený v zmluvách s CDCP.
      CDCP splní toto kritérium pre prístup CDCP za predpokladu, že:

                  a)

                  príslušné orgány vydali kladné hodnotenie o plnení odporúčaní ESCB/CESR v prípade CDCP, ktorý je umiestnený v krajine EHP, a

                  b)

                  príslušné orgány vydali v prípade CDCP umiestneného v krajine, ktorá nie je členom EHP, kladné hodnotenie o plnení odporúčaní ESCB/CESR alebo rovnocenných noriem, napr. vlastných noriem príslušného orgánu alebo odporúčaní CPSS/IOSCO (1). V prípade hodnotenia plnenia rovnocenných noriem musí byť Programovej rade T2S alebo Rade guvernérov predložený dôkaz o tom, že CDCP bol hodnotený na základe noriem podobnej úrovne a povahy.

            Ak hodnotenie príslušných orgánov obsahuje dôverné údaje, CDCP musí preukázať svoju úroveň spĺňania odporúčaní predložením všeobecného súhrnu alebo záveru hodnotenia.
      III.   Podrobnosti implementácie kritéria pre prístup CDCP č. 3

      CDCP, ktorý má prístup k službám T2S, nie je povinný viesť všetky svoje účty a zostatky v T2S pre všetky cenné papiere/ISIN, ktoré vydá alebo vo vzťahu ku ktorým vystupuje ako CDCP, ktorý je technickým emitentom. Musí však cenný papier/ISIN sprístupniť na žiadosť užívateľov CDCP, ktorý je investorom, v T2S bez dodatočného poplatku, bezodkladne a na základe zmluvy, ktorá neobsahuje neprimerané podmienky. Môže sa stať, že z dôvodu právnych obmedzení cezhraničnej distribúcie, ktoré sa uplatňujú na emitentov akcií investičných fondov, niektoré akcie investičných fondov nebudú automaticky dostupné CDCP, ktorý je investorom a ktorý si otvorí účet v CDCP, ktorý je emitentom.
      CDCP, ktorý je emitentom, je povinný dodržiavať vnútroštátny regulačný rámec, ale nesmie preniesť náklady spojené s uplatňovaním tohto rámca na ostatných centrálnych depozitárov cenných papierov v T2S. Touto požiadavkou sa zabezpečí, aby sa náklady spojené s dodržiavaním vnútroštátneho regulačného rámca uplatňovali len na vnútroštátnej úrovni a aby medzi centrálnymi depozitármi cenných papierov v T2S existoval vzťah vzájomnosti. Táto požiadavka navyše v čo najväčšej miere podporuje harmonizované procesy vyrovnania v T2S.
      CDCP, ktorý je emitentom, je povinný dodržiavať vnútroštátny regulačný rámec, ale musí podporovať CDCP, ktorý je investorom, pri žiadaní o prístup a nesmie vyžadovať ďalšie poplatky pri vyrovnaní. Každé omeškanie spôsobené v dôsledku dodržiavania vnútroštátneho regulačného rámca sa musí uplatňovať rovnako na všetky strany.
      CDCP, ktorý je investorom, môže žiadať od príslušného CDCP, ktorý je emitentom alebo technickým emitentom, cenný papier/ISIN, ktorý zatiaľ nie je dostupný v T2S. Na základe prijatia takejto žiadosti vloží CDCP, ktorý je emitentom alebo technickým emitentom, všetky referenčné údaje o cennom papieri do T2S a sprístupní ich v rámci lehoty vymedzenej v príručke prevádzkových postupov (Manual of Operational Procedures), ktorú Eurosystém poskytne centrálnym depozitárom cenných papierov a centrálnym bankám.
      Ak CDCP, ktorý je investorom, podpísal požadované zmluvné podmienky, CDCP, ktorý je emitentom, bezodkladne otvorí pre CDCP, ktorý je investorom, aspoň jeden účet cenných papierov pre určený cenný papier/ISIN. Ak CDCP, ktorý je emitentom, odmietne otvoriť účet cenných papierov a umožniť CDCP, ktorý je investorom, prístup k cenným papierom CDCP, ktorý je emitentom, považuje sa to sa nesplnenie kritéria pre prístup CDCP č. 3.
      CDCP, ktorý je investorom, musí upovedomiť Programovú radu T2S o každom prípade neplnenia kritéria pre prístup CDCP č. 3 zo strany CDCP, ktorý je emitentom. V závislosti od povahy a miery výskytu neplnenia kritéria pre prístup CDCP č. 3 rozhodne Programová rada T2S, či u CDCP, ktorý je emitentom, dochádza k pravidelnému neplneniu, pričom sa uplatní postup upravený v zmluvách s centrálnymi depozitármi cenných papierov v súlade s článkom 16 usmernenia ECB/2010/2.
      IV.   Podrobnosti implementácie kritéria pre prístup CDCP č. 4

      Toto kritérium pre prístup CDCP je v súlade s usmernením o prístupe a interoperabilite (2), v ktorom sa uvádza, že centrálni depozitári cenných papierov, ktorí sú investormi, majú prístup k službám CDCP, ktorý je emitentom, za tých istých podmienok, aké platia pre akéhokoľvek iného štandardného účastníka CDCP, ktorý je emitentom.
      Na to, aby CDCP, ktorý je investorom, poskytol služby vyrovnania cenných papierov vydaných CDCP, ktorý je emitentom, CDCP, ktorý je investorom, musí tiež poskytnúť svojim účastníkom základné služby úschovy a správy vo vzťahu k týmto cenným papierom. T2S ponúka základné vyrovnanie hotovosti a cenných papierov v peniazoch centrálnej banky v prípadoch, v ktorých sa základné služby úschovy a správy poskytujú mimo T2S.
      CDCP, ktorý je emitentom, musí dodržiavať normy podskupiny pre spracovanie udalostí súvisiacich s právami a záväzkami z cenných papierov (T2S Corporate Actions Subgroup Standards) (3) a všetky príslušné normy a trhové postupy T2S.
      S CDCP, ktorý je investorom, sa musí zaobchádzať ako s každým iným klientom CDCP, ktorý je emitentom. CDCP, ktorý je emitentom, nesmie centrálnym depozitárom cenných papierov, ktorí sú investormi, vytvárať technické prekážky prístupu k základným službám úschovy a správy alebo im pre tento prístup ponúkať zvýhodnené podmienky.
      V.   Podrobnosti implementácie kritéria pre prístup CDCP č. 5

      Pri implementácii kritéria pre prístup CDCP č. 5 sa musia zachovať rovnaké podmienky medzi trhmi s priamou a nepriamou držbou. CDCP pôsobiaci na trhu s priamou držbou môže v zásade prejsť na T2S buď prostredníctvom integrácie všetkých svojich účtov cenných papierov do T2S, alebo prostredníctvom použitia modelu viacerých úrovní, pri ktorom sú účty technických účastníkov v T2S a účty konečných investorov ostávajú na platforme miestneho CDCP. Kritérium pre prístup CDCP č. 5 je splnené úplne, ak sa trh s priamou držbou rozhodne plne integrovať a ponechať všetky svoje účty cenných papierov v T2S. Ak sa však trh s priamou držbou rozhodne prejsť na T2S s modelom viacerých úrovní, v hodnotení súvisiacich procesov v rámci a mimo T2S Programovou radou T2S, v ktorom sa zohľadňuje podstata kritéria pre prístup CDCP č. 5, sa musí určiť, či je potrebné, aby trh požiadal o výnimku z kritéria pre prístup CDCP č. 5.

         (1)  Odporúčania Výboru pre platobné systémy a systémy vyrovnania (CPSS)/Technického výboru Medzinárodnej organizácie komisií pre cenné papiere (IOSCO) pre systémy vyrovnania cenných papierov sú k dispozícii na internetovej stránke Banky pre medzinárodné zúčtovanie: www.bis.org.

         (2)  The Access and Interoperability Guideline z 28. júna 2007, v ktorom sa vymedzujú zásady a podmienky prístupu a interoperability v súlade s kódexom správania (Code of Conduct) je k dispozícii na internetovej stránke Európskej komisie: http://ec.europa.eu.

         (3)  Dostupné na internetovej stránke Európskej centrálnej banky: www.ecb.europa.eu.


title: 2008/847/ES: Rozhodnutie Rady zo 4. novembra 2008 o oprávnenosti krajín strednej Ázie podľa rozhodnutia 2006/1016/ES, ktorým sa Európskej investičnej banke poskytuje záruka Spoločenstva na straty z úverov a záruk za úvery na projekty mimo Spoločenstva

text:
               12.11.2008

               SK

               Úradný vestník Európskej únie

               L 301/13

      ROZHODNUTIE RADY

   zo 4. novembra 2008
   o oprávnenosti krajín strednej Ázie podľa rozhodnutia 2006/1016/ES, ktorým sa Európskej investičnej banke poskytuje záruka Spoločenstva na straty z úverov a záruk za úvery na projekty mimo Spoločenstva
   (2008/847/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 181a,
   so zreteľom na návrh Komisie,
   so zreteľom na stanovisko Európskeho parlamentu,
   keďže:

               (1)

               V súlade s článkom 2 rozhodnutia Rady 2006/1016/ES (1) o oprávnenosti krajín uvedených v prílohe I a označených hviezdičkou („*“) a iných krajín neuvedených v prílohe I na financovanie Európskou investičnou bankou (EIB) pod zárukou Spoločenstva rozhoduje Rada na základe konkrétneho prípadu v súlade s postupom ustanoveným v článku 181a ods. 2 zmluvy.

               (2)

               V prílohe I k rozhodnutiu 2006/1016/ES je medzi krajinami označenými „*“ aj päť stredoázijských krajín, konkrétne Kazachstan, Kirgizsko, Tadžikistan, Turkménsko a Uzbekistan.

               (3)

               V stratégii EÚ pre nové partnerstvo so strednou Áziou prijatej Európskou radou na jej zasadaní 21. a 22. júna 2007 sa zdôrazňuje, že EIB by mala zohrávať dôležitú úlohu vo financovaní projektov v strednej Ázii, ktoré sú v záujme EÚ.

               (4)

               Keďže makroekonomické podmienky prevládajúce v krajinách strednej Ázie, a najmä situácia v oblasti externých financií a udržateľnosti dlhov sa za ostatných niekoľko rokov zlepšila v dôsledku silného hospodárskeho rastu a rozvážnej makroekonomickej politiky, týmto krajinám by sa mal preto umožniť prístup k financovaniu od EIB,

         ROZHODLA TAKTO:
   Článok 1
   Kazachstan, Kirgizsko, Tadžikistan, Turkménsko a Uzbekistan sú oprávnené na financovanie EIB pod zárukou Spoločenstva v súlade s rozhodnutím 2006/1016/ES.
   Článok 2
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

      V Bruseli 4. novembra 2008

            Za Radu

            predsedníčka

         C. LAGARDE

      (1)  Ú. v. EÚ L 414, 30.12.2006, s. 95.


title: 2006/12/ES: Rozhodnutie Európskeho parlamentu a Rady zo  17. novembra 2005  o návrhu rozhodnutia Európskeho parlamentu a Rady o mobilizácii Fondu solidarity Európskej únie v súlade s bodom 3 Medziinštitucionálnej dohody zo  7. novembra 2002  medzi Európskym parlamentom, Radou a Komisiou o financovaní Fondu solidarity Európskej únie, ktorou sa dopĺňa Medziinštitucionálna dohoda zo  6. mája 1999  o rozpočtovej disciplíne a zlepšení rozpočtového postupu

text:
               13.1.2006

               SK

               Úradný vestník Európskej únie

               L 8/44

      ROZHODNUTIE EURÓPSKEHO PARLAMENTU A RADY

   zo 17. novembra 2005
   o návrhu rozhodnutia Európskeho parlamentu a Rady o mobilizácii Fondu solidarity Európskej únie v súlade s bodom 3 Medziinštitucionálnej dohody zo 7. novembra 2002 medzi Európskym parlamentom, Radou a Komisiou o financovaní Fondu solidarity Európskej únie, ktorou sa dopĺňa Medziinštitucionálna dohoda zo 6. mája 1999 o rozpočtovej disciplíne a zlepšení rozpočtového postupu
   (2006/12/ES)
   EURÓPSKY PARLAMENT A RADA EURÓPSKEJ ÚNIE,
   so zreteľom na Medziinštitucionálnu dohodu zo 7. novembra 2002 medzi Európskym parlamentom, Radou a Komisiou o financovaní Fondu solidarity Európskej únie, ktorou sa dopĺňa Medziinštitucionálna dohoda zo 6. mája 1999 o rozpočtovej disciplíne a o zlepšení rozpočtového postupu (1), a najmä na jej bod 3,
   so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (2),
   so zreteľom na návrh Komisie,
   keďže:

               (1)

               Európska únia vytvorila Fond solidarity (ďalej „fond“), aby prejavila svoju podporu obyvateľstvu v oblastiach postihnutých katastrofami.

               (2)

               Švédsko, Estónsko, Lotyšsko a Litva predložili svoje žiadosti o mobilizáciu fondu do desiatich týždňov po katastrofe spôsobenej víchricou, ako je stanovené v článku 4 nariadenia (ES) č. 2012/2002.

               (3)

               Medziinštitucionálna dohoda zo 7. novembra 2002 umožňuje mobilizáciu fondu v rámci maximálneho ročného stropu vo výške 1 miliardy EUR.

               (4)

               Prípady víchrice vo Švédsku, Estónsku, Lotyšsku a Litve z 8. januára 2005 spĺňajú kritériá na mobilizáciu fondu,

         PRIJALI TOTO ROZHODNUTIE:
   Článok 1
   Zo všeobecného rozpočtu Európskej únie na rozpočtový rok 2005 sa pre fond uvoľní suma 92 880 830 EUR vo viazaných rozpočtových prostriedkoch.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu, 17. novembra 2005

            Za Európsky parlament

            predseda

         J. BORRELL FONTELLES

            Za Radu

            predseda

         C. CLARKE

      (1)  Ú. v. ES C 283, 20.11.2002, s. 1.

      (2)  Ú. v. ES L 311, 14.11.2002, s. 3.


title: 2004/509/ES:Rozhodnutie Komisie zo 4. júna 2004, týkajúce sa úpravy opravných koeficientov uplatniteľných od 1. augusta, 1. septembra, 1. októbra, 1. novembra a 1. decembra 2003 na honoráre zamestnancov Európskych spoločenstiev, pracujúcich v tretích krajinách

text:
               10.6.2004

               SK

               Úradný vestník Európskej únie

               L 207/13

      ROZHODNUTIE KOMISIE

   zo 4. júna 2004,
   týkajúce sa úpravy opravných koeficientov uplatniteľných od 1. augusta, 1. septembra, 1. októbra, 1. novembra a 1. decembra 2003 na honoráre zamestnancov Európskych spoločenstiev, pracujúcich v tretích krajinách
   (2004/509/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   na základe štatútu zamestnancov Európskych spoločenstiev a režimu uplatniteľného na ďalších pracovníkov týchto spoločenstiev, stanovených nariadením (EHS, Euratom, ESUO) č. 259/68 (1), naposledy zmenených nariadením (ES, Euratom) č. 723/2004 (2), a najmä článkom 13 druhým odstavcom jeho prílohy X,
   keďže:

               (1)

               Nariadením Rady (ES, Euratom) č. 64/2004 (3), boli stanovené na základe aplikácie článku 13 prvý odstavec prílohy X k štatútu opravné koeficienty, ktoré od 1. júla 2003 ovplyvňujú honoráre vyplácané v miestnej mene zamestnancom pracujúcim v tretích krajinách.

               (2)

               V priebehu posledných mesiacov Komisia pristúpila k rôznym úpravám týchto opravných koeficientov (4), v súlade s článkom 13 druhý odstavec prílohy X k štatútu.

               (3)

               Je vhodné upraviť, v súlade s článkom 13 druhý odstavec prílohy X k štatútu, od 1. augusta, 1. septembra, 1. októbra, 1. novembra a 1. decembra 2003 niektoré z týchto opravných koeficientov, keďže vzhľadom na štatistické údaje, ktoré Komisia vlastní, sa zmena životných nákladov, meraná podľa opravného koeficientu a zodpovedajúceho menového kurzu, pre niektoré tretie krajiny ukázala vyššia ako 5 % od ich posledného stanovenia alebo úpravy,

         ROZHODLA TAKTO:
   Jediný článok
   S účinnosťou k 1. augustu, 1. septembru, 1. októbru, 1. novembru a 1. decembru 2003 sa opravné koeficienty, uplatniteľné na honoráre zamestnancov pracujúcich v tretích krajinách, vyplácané v miestnej mene, upravujú podľa prílohy.
   Menové kurzy, použité pre výpočet týchto honorárov sú kurzy, ktoré sa používajú pre správu celkového rozpočtu Európskych spoločenstiev k mesiacu, ktorý predchádza dátumom uvedeným v prvom odstavci.

      V Bruseli dňa 4. júna 2004

            Za komisiu

         Erkki LIIKANEN

            člen Komisie

      (1)  Ú. v. ES L 56, 4.3.1968, s. 1.

      (2)  Ú. v. EÚ L 124, 27.4.2004, s. 1.

      (3)  Ú. v. EÚ L 10, 16.1.2004, s. 1.

      (4)  Ú. v. EÚ L 308, 25.11.2003, s. 25.

      PRÍLOHA

                  MIESTA URČENIA

                  Opravné koeficienty august 2003

                  Neuvedené

                  MIESTA URČENIA

                  Opravné koeficienty september 2003

                  Dominikánska republika

                  43,5

                  MIESTA URČENIA

                  Opravné koeficienty október 2003

                  Gambia

                  35,0

                  MIESTA URČENIA

                  Opravné koeficienty november 2003

                  Eritrea

                  43,4

                  Dominikánska republika

                  51,0

                  Venezuela

                  73,8

                  MIESTA URČENIA

                  Opravné koeficienty december 2003

                  Angola

                  116,6

                  Jamajka

                  83,0

                  Mozambik

                  73,5

                  Rumunsko

                  50,0


title: Rozhodnutie Rady z 21. júna 1989 o uzavretí Dodatkového protokolu k Dohode medzi Európskym hospodárskym spoločenstvom a Nórskym kráľovstvom o odstraňovaní existujúcich množstvových obmedzení na vývoz alebo opatrení s rovnocenným účinkom a o zabraňovaní novým množstvovým obmedzeniam na vývoz alebo opatreniam s rovnocenným účinkom

text:
Dôležité právne oznámenie

|

31989D0546

Úradný vestník L 295 , 13/10/1989 S. 0014 - 0014

		Rozhodnutie Radyz 21. júna 1989o uzavretí Dodatkového protokolu k Dohode medzi Európskym hospodárskym spoločenstvom a Nórskym kráľovstvom o odstraňovaní existujúcich množstvových obmedzení na vývoz alebo opatrení s rovnocenným účinkom a o zabraňovaní novým množstvovým obmedzeniam na vývoz alebo opatreniam s rovnocenným účinkom(89/546/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, najmä na jej článok 113,so zreteľom na odporúčanie Komisie,keďže Dohoda medzi Európskym hospodárskym spoločenstvom a Nórskym kráľovstvom [1], podpísaná v Bruseli 14. mája 1973, nestanovuje zákaz množstvových obmedzení na vývoz a opatrení s rovnocenným účinkom;keďže je v záujme Európskeho hospodárskeho spoločenstva a Nórskeho kráľovstva podporovať voľný obeh surovín a tovaru odstránením takýchto obmedzení a opatrení a zabraňovaním vzniku nových obmedzení alebo opatrení, ktoré ovplyvňujú ich vzájomné obchodovanie;keďže je potrebné dojednať postupné odstránenie súčasných obmedzení týkajúcich sa určitých výrobkov alebo opatrení s rovnocenným účinkom, ako aj prijať ochranné opatrenia pre prípad opätovného vývozu do tretích krajín, voči ktorým vyvážajúca zmluvná strana uplatňuje obmedzenia alebo opatrenia s rovnocenným účinkom, alebo pre prípad vážneho nedostatku určitého výrobku;keďže podľa článku 32 ods. 1 dohody môžu zmluvné strany v záujme svojich hospodárstiev rozvíjať vzťahy vytvorené dohodou tak, že ich rozšíria na oblasti, na ktoré sa dohoda nevzťahuje;keďže Komisia viedla rokovania s Nórskym kráľovstvom, ktorých výsledkom je protokol,ROZHODLA TAKTO:Článok 1Dodatkový protokol k Dohode medzi Európskym hospodárskym spoločenstvom a Nórskym kráľovstvom o odstraňovaní existujúcich množstvových obmedzení na vývoz alebo opatrení s rovnocenným účinkom a o zabraňovaní novým množstvovým obmedzeniam na vývoz alebo opatreniam s rovnocenným účinkom sa týmto schvaľuje v mene spoločenstva.Text protokolu je pripojený v rozhodnutí.Článok 2Predseda Rady predloží oznámenie, ktoré ustanovuje článok 4 dodatkového protokolu.Článok 3Toto rozhodnutie nadobúda účinnosť v deň nasledujúci po dni jeho uverejnenia v Úradnom vestníku Európskych spoločenstiev.V Luxemburgu 21. júla 1989Za RadupredsedaC. Aranzadi[1] Ú. v. ES L 171, 27.6.1973, s. 2.--------------------------------------------------


title: 2005/48/ES: Rozhodnutie Rady z 22. decembra 2004 o záruke Spoločenstva pre Európsku investičnú banku na straty z úverov na určité druhy projektov v Rusku, na Ukrajine, v Moldavsku a v Bielorusku

text:
               25.1.2005

               SK

               Úradný vestník Európskej únie

               L 21/11

      ROZHODNUTIE RADY

   z 22. decembra 2004
   o záruke Spoločenstva pre Európsku investičnú banku na straty z úverov na určité druhy projektov v Rusku, na Ukrajine, v Moldavsku a v Bielorusku
   (2005/48/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 181A,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Rada chce na podporu Európskej susedskej politiky Európskej únie vo vzťahu k európskym susedom umožniť, aby Európska investičná banka (EIB) poskytovala úvery na určité druhy projektov v Rusku a v západných nových nezávislých štátoch („ZNNŠ“), menovite v Bielorusku, Moldavsku a na Ukrajine.

               (2)

               Na podporu iniciatívy Severná dimenzia, ktorá bola založená na zasadaní Európskej rady v Helsinkách v decembri 1999, sa prijalo rozhodnutie Rady 2001/777/ES zo 6. novembra 2001 o záruke Spoločenstva pre Európsku investičnú banku za straty zo zvláštneho úverovania vybraných ekologických projektov v ruskej oblasti Baltského mora v rámci Severnej dimenzie (2).

               (3)

               Úvery EIB podľa rozhodnutia 2001/777/ES sa v súčasnosti blížia k svojej maximálnej výške.

               (4)

               Rada Ecofinu z 25. novembra 2003 odsúhlasila vo svojich záveroch dodatočný prídel na úvery poskytované Európskou investičnou bankou Rusku a ZNNŠ ako ďalší rozvoj rozhodnutia 2001/777/ES pre projekty v oblastiach, v ktorých má EIB „komparatívnu výhodu“ a tam, kde nie je naplnený dopyt po úveroch. Oblasti, v ktorých sa predpokladá, že EIB má „komparatívnu výhodu“, sú: životné prostredie, ako aj dopravná, telekomunikačná a energetická infraštruktúra na prioritných osiach Transeurópskej siete (TEN – Trans-European network), ktoré majú cezhraničné dôsledky na členský štát.

               (5)

               Všeobecná plná moc musí na jednej strane podliehať primeraným podmienkam v zhode s dohodami s EÚ na vysokej úrovni o politických a makroekonomických aspektoch a s ostatnými medzinárodnými finančnými inštitúciami o sektorových a projektových aspektoch, a na druhej strane primeranej deľbe práce medzi EIB a Európskou bankou pre obnovu a rozvoj (EBOR).

               (6)

               Financovanie z EIB by malo byť riadené v súlade so zvyčajnými kritériami a postupmi EIB vrátane primeraných kontrolných opatrení, ako aj s príslušnými pravidlami a postupmi týkajúcimi sa Dvora audítorov a Európskeho úradu pre boj proti podvodom (OLAF) tak, aby podporovalo politiku Spoločenstva. Musia existovať pravidelné konzultácie medzi EIB a Komisiou na zabezpečenie koordinácie priorít a činností v príslušných štátoch a na meranie pokroku dosiahnutého pri plnení príslušných cieľov politiky Spoločenstva.

               (7)

               Toto rozhodnutie sa berie do úvahy v rámci úplného hodnotenia všeobecnej plnej moci EIB poskytovať úvery pre projekty mimo Európskej únie v decembri 2006,

         ROZHODLA TAKTO:
   Článok 1
   Cieľ
   Spoločenstvo poskytne Európskej investičnej banke (ďalej „EIB“) záruku na všetky nezaplatené, ale splatné platby týkajúce sa úverov otvorených v súlade s jej zvyčajnými kritériami a na podporu príslušných cieľov zahraničnej politiky Spoločenstva na investičné projekty realizované v Rusku a v západných nových nezávislých štátoch, menovite v Bielorusku, Moldavsku a na Ukrajine.
   Článok 2
   Oprávnené projekty
   Oprávnené projekty významného záujmu pre Európsku úniu sú v týchto sektoroch:

               —

               životné prostredie,

               —

               dopravná, telekomunikačná a energetická infraštruktúra na prioritných osiach Transeurópskej siete (TEN), ktoré majú cezhraničné dôsledky na členský štát.

         Článok 3
   Maximálna výška a podmienky
   1.   Celková maximálna výška otvorených úverov je 500 miliónov EUR.
   2.   EIB dostane výnimočnú 100 % záruku Spoločenstva, ktorá kryje celkovú sumu úverov otvorených na základe tohto rozhodnutia a všetky súvisiace sumy.
   3.   Projekty financované úvermi krytými touto zárukou musia spĺňať tieto kritériá:

               a)

               oprávnenosť podľa článku 2;

               b)

               spolupráca a tam, kde je to vhodné, spolufinancovanie EIB s inými medzinárodnými finančnými inštitúciami, aby sa zabezpečilo primerané rozloženie rizika a vhodné podmienky projektu.

         EIB sa primerane delí o prácu s EBOR podľa vzájomne dohodnutých postupov a podáva podľa toho správu v súlade s článkom 5. EIB využije najmä skúsenosti EBOR v Rusku a ZNNŠ.
   Článok 4
   Oprávnenosť jednotlivých krajín
   Jednotlivé krajiny sa stanú oprávnenými v rámci maximálnej výšky, keď splnia primerané podmienky v súlade s dohodami vysokej úrovne medzi Európskou úniou a príslušnou krajinou o politických a makroekonomických aspektoch. Komisia určí, kedy jednotlivá krajina splnila primerané podmienky, a informuje o tom EIB.
   Článok 5
   Podávanie správ
   Komisia informuje Európsky parlament a Radu každý rok o úverových operáciách realizovaných na základe tohto rozhodnutia a súčasne predloží hodnotenie vykonávania tohto rozhodnutia a koordinácie medzi medzinárodnými finančnými inštitúciami podieľajúcimi sa na projektoch.
   Tieto informácie musia obsahovať hodnotenie príspevku úverov poskytnutých na základe tohto rozhodnutia k plneniu príslušných cieľov zahraničnej politiky Spoločenstva.
   EIB bude na účel prvého a druhého odseku zasielať Komisii príslušné informácie.
   Článok 6
   Doba trvania
   Záruka sa vzťahuje na úvery podpísané do 31. januára 2007.
   Ak po uplynutí tohto obdobia úvery poskytnuté Európskou investičnou bankou nedosiahnu celkový maximálny limit ustanovený v článku 3 odsek 1, toto obdobie sa automaticky predlžuje o šesť mesiacov.
   Článok 7
   Záverečné ustanovenia
   1.   Toto rozhodnutie nadobúda účinnosť dňom jeho prijatia.
   2.   EIB a Komisia určia podmienky, za ktorých sa záruka poskytuje.

      V Bruseli 22. decembra 2004

            Za Radu

            prezident

         C. VEERMAN

      (1)  Stanovisko doručené 14. decembra 2004 (zatiaľ neuverejnené v úradnom vestníku).

      (2)  Ú. v. ES L 292, 9.11.2001, s. 41.


title: 2011/315/EÚ: Rozhodnutie Rady z  23. mája 2011 o pridelení finančných prostriedkov uvoľnených z projektov v rámci deviateho a predchádzajúcich európskych rozvojových fondov na účely rozvojovej spolupráce v juhosudánskej autonómnej oblasti

text:
               28.5.2011

               SK

               Úradný vestník Európskej únie

               L 142/61

         ROZHODNUTIE RADY
   z 23. mája 2011
   o pridelení finančných prostriedkov uvoľnených z projektov v rámci deviateho a predchádzajúcich európskych rozvojových fondov na účely rozvojovej spolupráce v juhosudánskej autonómnej oblasti
   (2011/315/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä jej článok 217,
   so zreteľom na návrh Európskej komisie,
   so zreteľom na vnútornú dohodu medzi zástupcami vlád členských štátov, ktorí sa zišli na zasadnutí Rady, o financovaní pomoci Spoločenstva na základe viacročného finančného rámca na obdobie rokov 2008 – 2013 v súlade s dohodou o partnerstve AKT – ES a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o ES (1), najmä na jej článok 1 ods. 4 a článok 6,
   keďže:

               (1)

               Očakáva sa, že na základe výsledkov sebaurčovacieho referenda uskutočneného v zmysle komplexnej mierovej dohody z roku 2005 juhosudánska autonómna oblasť 9. júla 2011 formálne vyhlási nezávislosť od severu.

               (2)

               V období po osamostatnení bude musieť novovytvorený štát Južný Sudán („Južný Sudán“) čeliť mnohým humanitárnym a sociálno-ekonomickým problémom v situácii zníženej kapacity správy vecí verejných a zvýšenej politickej zraniteľnosti. Za týchto okolností bude vonkajšia pomoc na podporu Južnému Sudánu v boji proti extrémnej chudobe, na posilnenie miestnych spoločenstiev a na skorý prínos výhod mieru pre obyvateľstvo pravdepodobne ešte dôležitejšia ako doteraz.

               (3)

               Očakáva sa, že Južný Sudán čoskoro po svojom osamostatnení požiada o pristúpenie k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej v Cotonou 23. júna 2000 (2), naposledy zmenenej a doplnenej v Ouagadougou 23. júna 2010 (3). Financovanie z desiateho Európskeho rozvojového fondu (ďalej len „ERF“) však bude reálne k dispozícii až neskôr po pristúpení k dohode, čím vzniká riziko vytvorenia medzery vo financovaní počas uvedeného obdobia.

               (4)

               Rada vo svojom rozhodnutí 2010/406/EÚ z 12. júla 2010 o pridelení finančných prostriedkov uvoľnených z projektov v rámci deviateho a predchádzajúcich európskych rozvojových fondov (ERF) na účely riešenia potrieb najzraniteľnejších skupín obyvateľstva v Sudáne (4) rozhodla prideliť prvých 150 miliónov EUR na účely riešenia potrieb najzraniteľnejších skupín obyvateľstva v Sudáne. Z uvedenej sumy je už 85 miliónov EUR vyčlenených pre juhosudánsku autonómnu oblasť. Takáto suma sa však považuje za nedostatočnú na pokrytie nesmiernych potrieb budovania štátu a kapacít, ako aj rozvojových potrieb väčšiny obyvateľstva.

               (5)

               Na premostenie vzniknutej medzery vo financovaní je vhodné prideliť ďalšie finančné prostriedky uvoľnené z deviateho a predchádzajúcich ERF v prospech obyvateľstva a verejných inštitúcií v juhosudánskej autonómnej oblasti.

               (6)

               Uvedené uvoľnené finančné prostriedky by sa mali na základe rozhodnutí Komisie o financovaní použiť na podporu plnenia trojročného rozvojového plánu pre juhosudánsku autonómnu oblasť (2011 – 2013). Takisto by sa mali prijať ustanovenia, na základe ktorých sa pokryjú náklady na podporné opatrenia.

               (7)

               Na účely zjednodušenia by sa tieto finančné prostriedky mali spravovať v súlade s vykonávacími opatreniami pre desiaty ERF,

         PRIJALA TOTO ROZHODNUTIE:
   Článok 1
   1.   Na účely rozvojovej spolupráce v juhosudánskej autonómnej oblasti sa prideľujú finančné prostriedky vo výške 200 miliónov EUR uvoľnené z projektov v rámci deviateho a predchádzajúcich európskych rozvojových fondov (ďalej len „ERF“) a 3 % z tejto sumy sa prideľujú na podporné výdavky Komisie.
   2.   Finančné prostriedky uvedené v odseku 1 sa spravujú v súlade s vykonávacími opatreniami pre desiaty ERF.
   Článok 2
   Toto rozhodnutie nadobúda účinnosť dňom nasledujúcim po jeho prijatí.

      V Bruseli 23. mája 2011

            Za Radu

            predsedníčka

         C. ASHTON

      (1)  Ú. v. EÚ L 247, 9.9.2006, s. 32.

      (2)  Ú. v. ES L 317, 15.12.2000, s. 3.

      (3)  Ú. v. EÚ L 287, 4.11.2010, s. 3.

      (4)  Ú. v. EÚ L 189, 22.7.2010, s. 14.


title: Rozhodnutie Rady (EÚ) 2016/1342 z 24. júna 2016 o podpise v mene Únie a predbežnom vykonávaní Dohody medzi Európskou úniou a Tuvalu o zrušení vízovej povinnosti pri krátkodobých pobytoch

text:
               6.8.2016

               SK

               Úradný vestník Európskej únie

               L 213/1

         ROZHODNUTIE RADY (EÚ) 2016/1342
   z 24. júna 2016
   o podpise v mene Únie a predbežnom vykonávaní Dohody medzi Európskou úniou a Tuvalu o zrušení vízovej povinnosti pri krátkodobých pobytoch
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Nariadením Európskeho parlamentu a Rady (EÚ) č. 509/2014 (1) sa odkaz na Tuvalu presunul z prílohy I do prílohy II k nariadeniu Rady (ES) č. 539/2001 (2).

               (2)

               Odkaz na Tuvalu je doplnený poznámkou pod čiarou, v ktorej sa uvádza, že oslobodenie od vízovej povinnosti sa uplatňuje odo dňa nadobudnutia platnosti dohody o oslobodení od vízovej povinnosti, ktorá sa uzavrie s Európskou úniou.

               (3)

               Rada prijala 9. októbra 2014 rozhodnutie, ktorým poverila Komisiu, aby začala rokovania s Tuvalu o uzavretí Dohody medzi Európskou úniou a Tuvalu o zrušení vízovej povinnosti pri krátkodobých pobytoch (ďalej len „dohoda“).

               (4)

               Rokovania o dohode sa začali 19. novembra 2014 a boli úspešne zavŕšené 8. októbra 2015 jej parafovaním.

               (5)

               Dohoda by sa mala podpísať v mene Únie a vyhlásenia pripojené k dohode by sa mali schváliť v mene Únie. Dohoda by sa mala predbežne vykonávať odo dňa nasledujúceho po dni jej podpisu až do ukončenia postupov potrebných na jej formálne uzavretie.

               (6)

               Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES (3); Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (7)

               Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (4); Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou a Tuvalu o zrušení vízovej povinnosti pri krátkodobých pobytoch s výhradou uzavretia uvedenej dohody.
   Text dohody je pripojený k tomuto rozhodnutiu.
   Článok 2
   Vyhlásenia pripojené k tomuto rozhodnutiu sa schvaľujú v mene Únie.
   Článok 3
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 4
   Dohoda sa predbežne vykonáva odo dňa nasledujúceho po dni jej podpisu (5) až do ukončenia postupov potrebných na jej uzavretie.
   Článok 5
   Toto rozhodnutie nadobúda účinnosť dňom jeho prijatia.

      V Luxemburgu 24. júna 2016

            Za Radu

            predseda

         A.G. KOENDERS

      (1)  Nariadenie Európskeho parlamentu a Rady (EÚ) č. 509/2014 z 15. mája 2014, ktorým sa mení nariadenie Rady (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc, a krajín, ktorých štátni príslušníci sú oslobodení od tejto povinnosti (Ú. v. EÚ L 149, 20.5.2014, s. 67).

      (2)  Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti (Ú. v. ES L 81, 21.3.2001, s. 1).

      (3)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

      (4)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

      (5)  Dátum podpisu dohody uverejní Generálny sekretariát Rady v Úradnom vestníku Európskej únie.


title: 2007/401/ES: Rozhodnutie Rady z  25. mája 2007 , ktorým sa vymenúva belgický náhradník Výboru regiónov

text:
               13.6.2007

               SK

               Úradný vestník Európskej únie

               L 151/32

      ROZHODNUTIE RADY

   z 25. mája 2007,
   ktorým sa vymenúva belgický náhradník Výboru regiónov
   (2007/401/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh belgickej vlády,
   keďže:

               (1)

               Rada 24. januára 2006 prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku odstúpenia pána CEREXHEHO sa uvoľnilo miesto náhradníka Výboru regiónov,

         ROZHODLA TAKTO:
   Článok 1
   Pani Evelyne HUYTEBROECK, ministerka vlády regiónu Brusel – hlavné mesto pre životné prostredie, energiu, cestovný ruch a sociálne veci, sa vymenúva za náhradníčku Výboru regiónov ako náhrada za pána CEREXHEHO na zvyšný čas funkčného obdobia, ktoré trvá do 25. januára 2010.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 25. mája 2007

            Za Radu

            predsedníčka

         A. SCHAVAN

      (1)  Ú. v. EÚ L 56, 25.2.2006, s. 75.


title: Rozhodnutie Rady 2008/206/SVV z  3. marca 2008 o definovaní 1-benzylpiperazínu (BZP) ako novej psychoaktívnej látky, ktorá má podliehať kontrolným opatreniam a trestnoprávnym ustanoveniam

text:
               7.3.2008

               SK

               Úradný vestník Európskej únie

               L 63/45

      ROZHODNUTIE RADY 2008/206/SVV
   z 3. marca 2008
   o definovaní 1-benzylpiperazínu (BZP) ako novej psychoaktívnej látky, ktorá má podliehať kontrolným opatreniam a trestnoprávnym ustanoveniam
   RADA EURÓPSKEJ ÚNIE,
   so zreteľom na Zmluvu o Európskej únii,
   so zreteľom na rozhodnutie Rady 2005/387/SVV z 10. mája 2005 o výmene informácií, hodnotení rizika a kontrole nových psychoaktívnych látok (1), a najmä na jeho článok 8 ods. 3,
   so zreteľom na iniciatívu Komisie,
   po porade s Európskym parlamentom,
   keďže:

               (1)

               Na základe rozhodnutia 2005/387/SVV sa na mimoriadnom zasadnutí rozšíreného vedeckého výboru Európskeho monitorovacieho centra pre drogy a drogovú závislosť vypracovala správa o hodnotení rizika 1-benzylpiperazínu (BZP), ktorá bola 31. mája 2007 predložená Rade a Komisii.

               (2)

               BZP je syntetická látka. Prvýkrát bola v Európskej únii zaznamenaná v roku 1999. Tak ako amfetamín a metamfetamín aj BZP je stimulantom centrálneho nervového systému, avšak s oveľa menšou účinnosťou (okolo 10 % účinnosti d-amfetamínu). Metabolizmus BZP môžu ovplyvňovať genetické polymorfizmy v enzýmových systémoch, čo u jednotlivcov vedie k značným rozdielom v citlivosti na účinky BZP. Možné sú interakcie s inými drogami, celkovo však neexistuje dostatok farmakokinetických údajov u ľudí.

               (3)

               V niektorých členských štátoch je BZP legálne dostupný u maloobchodných dodávateľov chemikálií. Na rekreačné účely sa predáva vo forme tabliet a kapsúl prostredníctvom internetových stránok a v niektorých členských štátoch v obchodoch s prírodnými liečivami či v tzv. „smart shops“. Na trhu s nelegálnymi drogami sa BZP predáva, resp. je možné ho kúpiť ako populárnu drogu extázu.

               (4)

               Trinásť členských štátov a jeden tretí štát (Nórsko) nahlásili zabavenie BZP vo forme prášku, kapsúl alebo tabliet v rozsahu od 1 kapsuly/tablety po 64 900 tabliet. K dispozícii je málo informácií o syntéze, spracovaní alebo distribúcii BZP vo veľkom meradle alebo o zapojení organizovaného zločinu.

               (5)

               BZP nemá preukázanú a uznávanú medicínsku hodnotu; v Európskej únii nie sú známe žiadne autorizované medicínske produkty obsahujúce BZP.

               (6)

               V súčasnosti BZP nepodlieha hodnoteniu a nepodliehal mu ani v rámci systému OSN. V piatich členských štátoch BZP podlieha kontrolným opatreniam a trestnoprávnym sankciám ustanoveným v ich právnych predpisoch na základe záväzkov vyplývajúcich z dohovorov OSN z rokov 1961 alebo 1971. Dva členské štáty uplatňujú na BZP kontrolné opatrenia na základe ich právnych predpisov o liekoch.

               (7)

               BZP sa našiel vo vzorkách odobratých post mortem. Podiel BZP na úmrtiach však nie je známy, pretože vo všetkých prípadoch došlo k pôsobeniu aj iných látok a okolností.

               (8)

               Správa o hodnotení rizika BZP odhaľuje nedostatok presvedčivých vedeckých dôkazov o celkovom riziku BZP. V dôsledku jeho stimulačných vlastností, zdravotného rizika, nedostatočného medicínskeho prínosu a na základe zásady predbežnej opatrnosti je však potrebné BZP kontrolovať, pričom by kontrolné opatrenia mali byť primerané relatívne nízkym rizikám tejto látky.

               (9)

               Podriadenie 1-benzylpiperazínu kontrole môže pomôcť pri predchádzaní problémom v oblasti medzinárodného vynucovania práva a súdnej spolupráce,

         ROZHODLA TAKTO:
   Článok 1
   Členské štáty prijmú v súlade so svojím vnútroštátnym právom nevyhnutné opatrenia na podriadenie 1-benzylpiperazínu (známeho tiež ako 1-benzyl-1,4-diazacyklohexán, N-benzylpiperazín alebo – menej presne – ako benzylpiperazín či BZP) kontrolným opatreniam primeraným rizikám tejto látky a trestnoprávnym sankciám ustanoveným v ich právnych predpisoch, ktoré sú v súlade so záväzkami vyplývajúcimi z Dohovoru Organizácie Spojených národov o psychotropných látkach z roku 1971.
   Článok 2
   Toto rozhodnutie sa uverejní v Úradnom vestníku Európskej únie.
   Nadobúda účinnosť dňom nasledujúcim po jeho uverejnení.

      V Bruseli 3. marca 2008.

            Za Radu

            predseda

         J. PODOBNIK

      (1)  Ú. v. EÚ L 127, 20.5.2005, s. 32.


title: 2008/525/ES: Rozhodnutie Európskeho parlamentu z 24. apríla 2007 o absolutóriu za plnenie rozpočtu Európskej nadácie pre odborné vzdelávanie za rozpočtový rok 2005

text:
               15.7.2008

               SK

               Úradný vestník Európskej únie

               L 187/142

         ROZHODNUTIE EURÓPSKEHO PARLAMENTU
   z 24. apríla 2007
   o absolutóriu za plnenie rozpočtu Európskej nadácie pre odborné vzdelávanie za rozpočtový rok 2005
   (2008/525/ES)
   EURÓPSKY PARLAMENT,
   so zreteľom na konečnú účtovnú závierku Európskej nadácie pre odborné vzdelávanie za rozpočtový rok 2005 (1),
   so zreteľom na správu Dvora audítorov o overení ročnej účtovnej závierky Európskej nadácie pre odborné vzdelávanie za rozpočtový rok 2005 spolu s odpoveďami nadácie (2),
   so zreteľom na odporúčanie Rady z 27. februára 2007 (5711/2007 – C6-0080/2007),
   so zreteľom na Zmluvu o ES a najmä na jej článok 276,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,
   so zreteľom na nariadenie Rady (EHS) č. 1360/90 zo 7. mája 1990 o zriadení Európskej nadácie pre odborné vzdelávanie (4), a najmä na jeho článok 11,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,
   so zreteľom na článok 71 a prílohu V rokovacieho poriadku,
   so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A6-0113/2007),

               1.

               udeľuje riaditeľke Európskej nadácie pre odborné vzdelávanie absolutórium za plnenie rozpočtu nadácie za rozpočtový rok 2005;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľke Európskej nadácie pre odborné vzdelávanie, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            predseda

         Hans-Gert PÖTTERING

            generálny tajomník

         Harald RØMER

      (1)  Ú. v. EÚ C 266, 31.10.2006, s. 40.

      (2)  Ú. v. EÚ C 312, 19.12.2006, s. 73.

      (3)  Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).

      (4)  Ú. v. ES L 131, 23.5.1990, s. 1. Nariadenie naposledy zmenené a doplnené nariadením (ES) č. 1648/2003 (Ú. v. EÚ L 245, 29.9.2003, s. 22).

      (5)  Ú. v. ES L 357, 31.12.2002, s. 72.
    ---documentbreak---

               15.7.2008

               SK

               Úradný vestník Európskej únie

               L 187/143

         UZNESENIE EURÓPSKEHO PARLAMENTU
   z 24. apríla 2007
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej nadácie pre odborné vzdelávanie za rozpočtový rok 2005
   EURÓPSKY PARLAMENT,
   so zreteľom na konečnú účtovnú závierku Európskej nadácie pre odborné vzdelávanie za rozpočtový rok 2005 (1),
   so zreteľom na správu Dvora audítorov o overení ročnej účtovnej závierky Európskej nadácie pre odborné vzdelávanie za rozpočtový rok 2005 spolu s odpoveďami nadácie (2),
   so zreteľom na odporúčanie Rady z 27. februára 2007 (5711/2007 – C6-0080/2007),
   so zreteľom na Zmluvu o ES a najmä na jej článok 276,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,
   so zreteľom na nariadenie Rady (EHS) č. 1360/90 zo 7. mája 1990 o zriadení Európskej nadácie pre odborné vzdelávanie (4), a najmä na jeho článok 11,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,
   so zreteľom na článok 71 a prílohu V rokovacieho poriadku,
   so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A6-0113/2007),

               A.

               keďže Dvor audítorov vyhlásil, že účtovná závierka za rozpočtový rok, ktorý sa skončil 31. decembra 2005, poskytuje spoľahlivé informácie a že príslušné transakcie boli ako celok zákonné a správne,

               B.

               keďže Európsky parlament udelil riaditeľke 27. apríla 2006 absolutórium za plnenie rozpočtu nadácie za rozpočtový rok 2004 (6) a v uznesení, ktoré je súčasťou rozhodnutia o absolutóriu, Európsky parlament okrem iného:

                           —

                           so sklamaním vzal na vedomie, že nadácia zatiaľ nevyriešila otázku týkajúcu sa správneho vykázania nákladov súvisiacich s programom Tempus vo svojom účtovníctve; podotkol, že tento problém pretrváva v ročných účtovných závierkach od roku 1999 napriek opakovanej kritike zo strany Dvora audítorov a že Dvor audítorov preto vyjadril výhradu k účtovnej závierke nadácie; trval na tom, aby sa v účtovnej závierke nadácie dodržiavala zásada jednotnosti a presnosti rozpočtu,

                           —

                           trval na tom, aby nadácia dodržiavala platné pravidlá o uverejňovaní rozpočtu rozčleneného na články a položky so zahrnutím plánu stavu zamestnancov,

         Všeobecné poznámky týkajúce sa väčšiny agentúr EÚ, ktorým sa udeľuje absolutórium samostatne

               1.

               domnieva sa, že stále rastúci počet agentúr Spoločenstva a činnosti niektorých z nich zrejme nezapadajú do všeobecného rámca politiky, že úlohy niektorých agentúr nie sú vždy odrazom skutočných potrieb EÚ ani očakávaní občanov a konštatuje, že vo všeobecnosti agentúry nemajú vždy dobrý imidž ani dobrý obraz v tlači;

               2.

               vyzýva preto Komisiu, aby definovala všeobecný rámec usmernení pre vytváranie nových agentúr Spoločenstva; aby pred vytvorením akejkoľvek novej agentúry predložila analýzu nákladov a prínosov a zároveň dbala na to, aby nedošlo k zdvojeniu činností medzi agentúrami alebo vzhľadom na úlohy iných európskych organizácií;

               3.

               vyzýva Dvor audítorov, aby predložil svoje stanovisko k analýze nákladov a prínosov predtým, ako Európsky parlament prijme rozhodnutie;

               4.

               vyzýva Komisiu, aby každých päť rokov predkladala štúdiu o pridanej hodnote, ktorú prináša každá existujúca agentúra; vyzýva všetky dotknuté inštitúcie, aby v prípade negatívneho hodnotenia prínosu určitej agentúry prijali potrebné kroky a upravili pôsobnosť takejto agentúry alebo ju zrušili;

               5.

               vzhľadom na rastúci počet regulačných agentúr považuje za poľutovaniahodné, že rokovania o návrhu medziinštitucionálnej dohody o prevádzkovom rámci pre tieto európske regulačné agentúry sa ešte neskončili a vyzýva príslušné oddelenia Komisie, aby v spolupráci s Dvorom audítorov podnikli všetky kroky potrebné na rýchle dosiahnutie dohody;

               6.

               konštatuje, že zo zodpovednosti Komisie v oblasti rozpočtu vyplýva nevyhnutnosť tesnejšej spätosti agentúr s Komisiou; vyzýva Komisiu a Radu, aby prijali všetky potrebné kroky, na základe ktorých sa Komisii do 31. decembra 2007 prizná blokujúca menšina v dozorných orgánoch regulačných agentúr, pričom pri zriaďovaní nových agentúr sa s týmto nástrojom bude od začiatku počítať;

               7.

               vyzýva Dvor audítorov, aby do svojej výročnej správy doplnil novú kapitolu venovanú všetkým agentúram, ktorým sa udeľuje absolutórium v rámci účtov Komisie, s cieľom poskytnúť oveľa jasnejší obraz o tom, ako agentúry využívajú finančné prostriedky EÚ;

               8.

               pripomína zásadu, podľa ktorej všetky agentúry Spoločenstva bez ohľadu na to, či dostávajú dotácie, podliehajú udeleniu absolutória Európskym parlamentom, a to aj v prípadoch, keď je podľa ich zakladajúceho textu do tohto procesu zapojený iný orgán, ktorý udeľuje absolutórium;

               9.

               vyzýva Dvor audítorov, aby vykonal audity výkonnosti všetkých agentúr a podal o nich správu príslušným výborom Európskeho parlamentu vrátane Výboru pre kontrolu rozpočtu;

               10.

               poznamenáva, že počet agentúr neustále rastie a že v súlade s politickou zodpovednosťou Komisie za fungovanie agentúr, ktorá v značnej miere presahuje obyčajnú logistickú podporu, je stále viac potrebné, aby generálne riaditeľstvá Komisie poverené zriaďovaním a kontrolou agentúr vytvorili spoločný postup pre všetky agentúry; domnieva sa, že vytvorenie podobnej štruktúry, akú agentúry vytvorili na koordináciu s príslušnými generálnymi riaditeľstvami by bolo pragmatickým krokom k zjednoteniu postupu Komisie vo všetkých otázkach týkajúcich sa agentúr;

               11.

               vyzýva Komisiu, aby zlepšila administratívnu a technickú podporu agentúr, pričom zohľadní rastúcu komplexnosť administratívnych pravidiel Spoločenstva a technických problémov;

               12.

               konštatuje, že v žiadnej agentúre Spoločenstva neexistuje disciplinárny orgán a vyzýva oddelenia Komisie, aby podnikli potrebné opatrenia na rýchle zavedenie takéhoto mechanizmu;

               13.

               víta podstatné zlepšenie koordinácie medzi agentúrami EÚ, ktoré im umožňuje riešiť opakujúce sa problémy a zefektívňuje ich spoluprácu s Komisiou a Európskym parlamentom;

               14.

               domnieva sa, že vytvorenie spoločného podporného oddelenia viacerými agentúrami s cieľom zosúladiť informačné systémy finančného riadenia so systémami Komisie je opatrením, v ktorom treba pokračovať a ktoré treba rozšíriť;

               15.

               vyzýva agentúry, aby zlepšili spoluprácu a porovnávanie so subjektmi v príslušných sektoroch; podporuje Komisiu, aby prijala opatrenia, ktoré uzná za vhodné, na pomoc agentúram pri vylepšovaní ich imidžu a zvyšovaní prehľadnosti ich činností;

               16.

               žiada Komisiu, aby predložila návrh na zjednotenie spôsobu podávania výročných správ agentúrami a aby stanovila ukazovatele výkonnosti, ktoré by umožňovali porovnať efektívnosť práce jednotlivých agentúr;

               17.

               vyzýva agentúry, aby na začiatku každého roka oznámili ukazovatele výkonnosti, podľa ktorých by sa dala hodnotiť ich činnosť;

               18.

               vyzýva všetky agentúry, aby viac využívali ciele SMART, čo by malo viesť k reálnejšiemu plánovaniu a plneniu cieľov;

               19.

               súhlasí s Dvorom audítorov, že Komisia tiež nesie zodpovednosť za (finančné) hospodárenie agentúr; nalieha preto na Komisiu, aby monitorovala a v prípade potreby usmernila a pomáhala manažmentu rôznych agentúr, najmä pokiaľ ide o správne uplatňovanie postupov verejného obstarávania, transparentnosť postupov prijímania zamestnancov, riadne finančné hospodárenie (nedostatočné využívanie prostriedkov a prekročenie rozpočtu) a predovšetkým správne uplatňovanie pravidiel týkajúcich sa rámca vnútornej kontroly;

               20.

               domnieva sa, že program práce agentúr by mal vyjadrovať ich príspevok z funkčného a merateľného hľadiska a mali by sa plne zohľadňovať normy vnútornej kontroly Komisie;

         Osobitné poznámky

               21.

               berie na vedomie, že miera prijatých záväzkov pre rozpočtové prostriedky za rozpočtový rok bola vysoká (prakticky 100 % v prípade vlastných činností nadácie), a upozorňuje nadáciu na vysokú mieru (viac ako 40 %) prenesených rozpočtových prostriedkov na záväzky v prípade prevádzkovej činnosti (hlava III); je tým obzvlášť znepokojený, lebo podobná situácia je aj pri realizácii činností v rámci programov MEDA a Tempus; vyzýva nadáciu, aby zabezpečila lepšie programovanie činností;

               22.

               domnieva sa, že nadácia je zdrojom dôležitých informácii a výmeny skúsenosti pre partnerské krajiny EÚ a pre všetky inštitúcie EÚ;

               23.

               poukazuje na to, že vzdelávacie programy a ich zlepšovanie sú základom rozvoja a šírenia demokracie; preto podporuje nadáciu, aby posilnila svoje aktivity v partnerských krajinách, v ktorých rozvoju demokracie bránia vážne prekážky;

               24.

               kriticky sa vyjadruje k tomu, že nadácia rovnako ako v predchádzajúcich rokoch porušila svoje rozpočtové pravidlá a v úradnom vestníku uverejnila len súhrnné údaje o svojom rozpočte;

               25.

               vyzýva nadáciu, aby predložila novú rozpočtovú nomenklatúru, ktorá by lepšie zodpovedala reálnej situácii nadácie a umožnila by zabrániť sústavným presunom; vyzýva nadáciu, aby zlepšila koordináciu medzi finančnou jednotkou a prevádzkovými jednotkami, čo by malo viesť k zníženiu počtu potrebných presunov;

               26.

               vyzýva nadáciu, aby zlepšila súlad konečnej účtovnej závierky s platnými predpismi;

               27.

               vyslovuje poľutovanie nad tým, že nadácia stále nedokončila zavádzanie systému vnútornej kontroly a skutočnosť, že do konca roka 2005 nebola vykonaná analýza prevádzkových rizík a nestanovili sa ani následné kontroly a účtovník doteraz nepotvrdil účtovné údaje a inventarizačné systémy;

               28.

               vyjadruje spokojnosť s tým, že nadácia zintenzívňovala svoju prácu v oblasti rozvoja ľudských zdrojov, takže partnerské krajiny môžu lepšie využívať skúsenosti nadácie, čo sa týka reformy ich vzdelávacích systémov a systémov ďalšej odbornej prípravy;

               29.

               trvá na tom, aby nadácia odstránila nedostatky v oblasti dokumentácie postupov pri výbere zamestnancov.

      (1)  Ú. v. EÚ C 266, 31.10.2006, s. 40.

      (2)  Ú. v. EÚ C 312, 19.12.2006, s. 73.

      (3)  Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).

      (4)  Ú. v. ES L 131, 23.5.1990, s. 1. Nariadenie naposledy zmenené a doplnené nariadením (ES) č. 1648/2003 (Ú. v. EÚ L 245, 29.9.2003, s. 22).

      (5)  Ú. v. ES L 357, 31.12.2002, s. 72.

      (6)  Ú. v. EÚ L 340, 6.12.2006, s. 117.


title: Rozhodnutie Rady (EÚ) 2015/431 z  10. marca 2015 , ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora Lietuvos bankas

text:
               14.3.2015

               SK

               Úradný vestník Európskej únie

               L 70/45

         ROZHODNUTIE RADY (EÚ) 2015/431
   z 10. marca 2015,
   ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora Lietuvos bankas
   RADA EURÓPSKEJ ÚNIE,
   so zreteľom na Protokol (č. 4) o Štatúte Európskeho systému centrálnych bánk a Európskej centrálnej banky pripojený k Zmluve o Európskej únii a k Zmluve o fungovaní Európskej únie, a najmä na jeho článok 27 ods. 1,
   so zreteľom na odporúčanie Európskej centrálnej banky ECB/2014/58 zo 16. decembra 2014 Rade Európskej únie o externom audítorovi Lietuvos bankas (1),
   keďže:

               (1)

               Účty Európskej centrálnej banky (ECB) a národných centrálnych bánk Eurosystému majú overiť nezávislí externí audítori odporúčaní Radou guvernérov ECB a schválení Radou Európskej únie.

               (2)

               Podľa článku 1 rozhodnutia Rady 2014/509/EÚ (2) Litva spĺňa potrebné podmienky na prijatie eura a výnimka v prospech Litvy uvedená v článku 4 Aktu o pristúpení z roku 2003 (3) sa zrušuje s účinnosťou od 1. januára 2015.

               (3)

               Rada guvernérov ECB odporučila, aby sa spoločnosť UAB PricewaterhouseCoopers vymenovala za externého audítora Lietuvos bankas na finančné roky 2015 až 2017.

               (4)

               Je vhodné postupovať podľa odporúčania Rady guvernérov ECB a rozhodnutie Rady 1999/70/ES (4) zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   V článku 1 rozhodnutia 1999/70/ES sa dopĺňa tento odsek:

      „19.   Spoločnosť UAB PricewaterhouseCoopers sa týmto schvaľuje za externého audítora Lietuvos bankas na finančné roky 2015 až 2017.“

   Článok 2
   Toto rozhodnutie nadobúda účinnosť dňom jeho oznámenia.
   Článok 3
   Toto rozhodnutie je určené Európskej centrálnej banke.

      V Bruseli 10. marca 2015

            Za Radu

            predseda

         J. REIRS

      (1)  Ú. v. EÚ C 465, 24.12.2014, s. 1.

      (2)  Rozhodnutie Rady 2014/509/EÚ z 23. júla 2014 o prijatí eura Litvou od 1. januára 2015 (Ú. v. EÚ L 228, 31.7.2014, s. 29).

      (3)  Ú. v. EÚ L 236, 23.9.2003, s. 33.

      (4)  Rozhodnutie Rady 1999/70/ES z 25. januára 1999 o externých audítoroch národných centrálnych bánk (Ú. v. ES L 22, 29.1.1999, s. 69).


title: Rozhodnutie Európskeho parlamentu (EÚ) 2017/1747 z 27. apríla 2017 o absolutóriu za plnenie rozpočtu spoločného podniku SESAR za rozpočtový rok 2015

text:
               29.9.2017

               SK

               Úradný vestník Európskej únie

               L 252/367

         ROZHODNUTIE EURÓPSKEHO PARLAMENTU (EÚ) 2017/1747
   z 27. apríla 2017
   o absolutóriu za plnenie rozpočtu spoločného podniku SESAR za rozpočtový rok 2015
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku SESAR za rozpočtový rok 2015,

               —

               so zreteľom na správu Dvora audítorov o overení ročnej účtovnej závierky spoločného podniku SESAR za rozpočtový rok 2015 spolu s odpoveďou spoločného podniku (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 21. februára 2017 o udelení absolutória spoločnému podniku za plnenie rozpočtu za rozpočtový rok 2015 (05875/2017 – C8-0086/2017),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (ES) č. 219/2007 z 27. februára 2007 o založení spoločného podniku na vývoj novej generácie európskeho systému riadenia letovej prevádzky (SESAR) (4), a najmä na jeho článok 4b,

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom rozpočtovom nariadení pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (5),

               —

               so zreteľom na článok 94 rokovacieho poriadku a prílohu IV k nemu,

               —

               so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A8-0096/2017),

               1.

               udeľuje výkonnému riaditeľovi spoločného podniku SESAR absolutórium za plnenie rozpočtu spoločného podniku za rozpočtový rok 2015;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi spoločného podniku SESAR, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ C 473, 16.12.2016, s. 66.

      (2)  Ú. v. EÚ C 473, 16.12.2016, s. 68.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 64, 2.3.2007, s. 1.

      (5)  Ú. v. EÚ L 328, 7.12.2013, s. 42.